**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**zákon**

z ... 2013,

**ktorým sa mení a dopĺňa zákon č. 326/2005 Z. z. o lesoch v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 326/2005 Z. z. o lesoch v znení zákona č. 275/2007 Z. z., zákona č. 359/2007 Z. z., zákona č. 360/2007 Z. z., zákona č. 540/2008 Z. z., zákona č. 499/2009 Z. z., zákona č. 117/2010 Z. z., zákona č. 96/2012 Z. z., zákona č. 345/2012 Z. z., zákona č. 115/2013 Z. z. a zákona č. 180/2013 Z. z. sa mení a dopĺňa takto:

V § 18 sa za odsek 1 vkladá nový odsek 2, ktorý znie:

„(2) Základný hospodársky spôsob je výberkový. Uplatňuje sa prednostne všade tam, kde preň existujú vhodné podmienky, alebo postupne tam, kde je možné usmerňovaním lesohospodárskych zásahov a sprístupňovaním porastov takéto podmienky vytvoriť.”.

Doterajšie odseky 2 až 5 sa označujú ako odseky 3 až 6.

V § 23 ods. 5 tretia veta znie: „Zistenie skutočností odôvodňujúcich náhodnú ťažbu obhospodarovateľ lesa vždy oznámi orgánu štátnej správy lesného hospodárstva, a to do sedem dní od ich zistenia, najneskôr však do 30 dní od ich vzniku.“.

V § 23 ods. 5 sa na konci pripájajú tieto vety: „S náhodnou ťažbou možno začať najskôr 72 hodín po doručení oznámenia orgánu štátnej správy lesného hospodárstva. V chránených územiach so štvrtým a piatym stupňom ochrany sa takéto oznámenie zasiela tiež orgánu štátnej správy ochrany prírody a krajiny.33)”.

Poznámka pod čiarou k odkazu 33 znie:

„33) § 67 zákona č. 543/2002 Z. z. v znení neskorších predpisov.“.

V § 40 sa odsek 2 dopĺňa písmenom g), ktoré znie:

„g) komplexná hodnota funkcií lesa.”.

Za § 55 sa vkladá nový § 55a, ktorý vrátane nadpisu znie:

**„§ 55a**

**Komplexná hodnota funkcií lesa**

(1) Komplexná hodnota funkcií lesa vyjadruje celkovú hodnotu lesa a jeho funkcií, ktoré je možné oceniť ako tovar alebo služby, a ktoré je možné využiť v danej dobe v príslušnej jednotke priestorového rozdelenia lesa (§ 39 ods. 1).

(2) Štát prostredníctvom právnickej osoby zriadenej ministerstvom (§ 38 ods. 2) sleduje komplexnú hodnotu funkcií lesov a možností ich využitia v príslušnej jednotke priestorového rozdelenia lesa (§ 39 ods. 1).

(3) Komplexná hodnota funkcií lesov sa využíva:

a) k určeniu skutočnej ceny lesa v závislosti od spoločenskej významnosti využitia jeho funkcií, ktorá je daná reálnym dopytom po využívaní týchto funkcií,

b) k cielenej diferencovanej ochrane a podpore funkcií lesov pri plánovaní využívania krajiny, ako dôležitého nástroja rozvoja vidieka,

c) k strategickému plánovaniu a celospoločenským prognózam,

d) k lesníckej osvete,

e) k tvorbe, ochrane a skvalitneniu životného prostredia,

f) k znižovaniu negatívnych dopadov antropogénnych lokálnych a globálnych zmien životného prostredia,

g) k posilneniu významu lesov v hospodárskej a sociálnej oblasti.”.

**Čl. II**

Tento zákon nadobúda účinnosť 1. februára 2014.